Title: Mielenterveyden käsi
Course: OPVA Opi oppimaan > Section: ELÄMÄNHALLINTA JA HYVINVOINTI

www.mieli.fi -sivusto

Miten voit vaikuttaa päivittäisillä valinnoilla mielenterveyteesi?

Mielenterveyden käden avulla voi kuvata arjen hyvinvoinnin eri osia.  Käsi  toimii hyvin, jos kaikki sen sormet toimivat. Samalla tavalla  mielenterveys toimii.  Pitää huolehtia hyvinvoinnin eri osatekijöistä joka päivä.

Jos yksi sormi on pois pelistä, se heikentää koko käden toimintakykyä.

Voit selvittää  oman hyvinvoinnin tilaa mielenterveyden käden kysymysten avulla.

Millainen on sinun  päivän rytmi, lepo, ravinto? Millaisia harrastuksia, ihmissuhteita  ja tunteita sinulla on?

Kartoitukseen kuuluvat myös  arvot (eli mitä pidämme tärkeänä)l Arvot ohjaavat sinun valintoja .

Selvitä mielenterveyden kätesi tilanne. Ota  rauhallinen hetki ja varaa eteesi kynä ja paperia. Muistele viime viikkojasi. Nosta kätesi silmiesi eteen. Käy sormet läpi ja samalla niihin liittyvät kysymykset ja vastaa  ”kyllä” tai ”ei”.

Peukalo: Lepo ja rentoutuminen

- Oletko nukkunut riittävästi?
- Heräsitkö virkeänä ja levänneenä?
- Oletko jaksanut keskittyä päivän aikana tehtäviisi?
- Oletko ehtinyt rentoutumaan ja rauhoittumaan?
- Onko sinulla ollut myös ”omaa aikaa” eli aikaa itsellesi?

Etusormi: Ravinto ja ruokailut

- Onko ruokarytmisi kohtalaisen säännöllinen?
- Pystyitkö nauttimaan aterioista rauhassa?
- Söitkö riittävästi kasviksia?
- Söitkö terveellisiä välipaloja?
- Pärjäsitkö ilman päihteitä?

Keskisormi: Ihmissuhteet ja tunteet

- Oletko saanut olla oma itsesi?
- Oletko kohdellut itseäsi myötätuntoisesti ja lämpimästi?
- Oletko hymyillyt, nauranut tai kokenut hellyyttä?
- Onnistuitko käsittelemään tai kanavoimaan vaikeita tunteita, jos sellaisia on ollut?
- Oletko saanut haluamaasi seuraa tai tarvittaessa apua?

Nimetön: Harrastukset ja luovuus

- Oletko tehnyt mielekkäitä ja tärkeitä asioita myös vapaa-ajalla?
- Oletko kokenut innostusta ja iloa?
- Oletko voinut käyttää taitojasi riittävästi?
- Oletko voinut viettää aikaa lempipaikoissasi?
- Oletko kokeillut tai oppinut jotain uutta?

Pikkusormi: Liikunta ja kehosta huolehtiminen

- Oletko kokenut arvostusta kehoasi kohtaan?
- Oletko liikkunut, vaikka arjen hyötyliikuntana?
- Oletko huoltanut kroppaa esimerkiksi jumpaten, venytellen, kuntosalitreeninä tms?
- Oliko liikkuminen sinusta mukavaa?
- Oletko antanut kehosi myös palautua?

Ranne: Arvot ja päivittäiset valinnat kaiken tukena

- Ovatko päivittäiset teot olleet enimmäkseen arvojesi mukaisia?
- Onko elämässäsi riittävästi merkityksellisiä asioita?
- Ovatko sinulle tärkeät asiat näkyneet ajankäytössäsi?
- Ovatko arjen valintasi tukeneet mielenterveyttäsi?
- Oletko kokenut kiitollisuutta?

Voit halutessasi kokeilla, kuinka oma mielenterveyden kätesi toimii.

- Katso läpi vastaukset jokaisen sormen kysymyksiin.
- Mikäli vastasit kysymyksiin enimmäkseen, eli vähintään kolmeen viidestä ”kyllä”, jätä sormi pystyyn.
- Mikäli vastasit enimmäkseen, eli ainakin kolmeen viidestä  ”ei”, taita sormi alas.
- Katso lopuksi, montako sormea jäi pystyyn.
- Ota kynä käteesi pystyyn jääneillä sormilla, ja kirjoita ”mielenterveyden kädelläsi” oma allekirjoituksesi.
- Tarkastele allekirjoitustasi: näyttääkö se omaltasi? Jos näyttää, hienoa! Jos ei, pohdi, mihin voisit panostaa tulevina viikkoina, jotta useampi sormesi jäisi pystyyn.
- Voit myös seurata tilannetta, eli tehdä saman testin parin kolmen viikon päästä niin, että olet kiinnittänyt enemmän huomiota hyvinvointiisi.

Sivua muokattu 17.9.2021

Sisältö liittyy seuraaviin aihealueisiin:

Mielenterveyden käsi  Mielenterveystaidot